کولت. آذ گونئیلی یازار فرروخ جرایدینین (یورغون) «تلفن کؤشکو» حکایهسینی تقدیم ائدیر:
گونورتا چاغی گونش گؤی اوزونده شاخماقدایدی. ساغ الینده سانکی بیر شئی گیزلتمیش، اولجه الینی یومروق توتوب قیرمیزی کؤینیینین قولونو باش بارماغی ایله اوووجونا چکمیش، ایری آددیملارلا ساغ-سولا باخا-باخا کوچه ایله آشاغی گئدیردی.
اطرافدا اولانلار اونو گؤردوکده گولومسهییب، «هه، آراز، یئنه گئدیرسن زنگ ووراسان؟» - دئییب کئچیردیلر. آراز گولرک باشینی آشاغا سالیب تلسیک کئچیردی.
ساری بویالی تلفن کؤشکو گونشین ساچاقلاری آلتیندا پارلاییردی.
آراز کؤشکه چاتدیقدا کؤشکون قیراغیندان باخیب، بیر آز او یان-بو یانا بویلاندیقدان سونرا یاواشجا تلفنون اؤنونده دایاندی.
ساغ الینی آچدیقدا ترلمیش بیر-ایکی دمیر پول گؤردو.
دستیی گؤتوروب ایکی قیرانی تلفنون اوستونه قویدو. ساغ الی ایله تئز-تئز بیر نئچه نمرهنین اوستونه باسیب دایاندی.
بیر آز سونرا ایکی دفعه دستهیه پوفلهییب، آزجا دؤزوب، یاواشجا دانیشماغا باشلادی:
- الو، الو!
- ...
- سلام، اؤزونسن؟
- ...
- یاناسان قیز، قورخدوم ای!
- ...
- آااا، هله دئییر، نیه «گیجبسر» دئدین، گلجک قایینانامدی.
- ...
- گؤروم هله، نئجهسن؟ یامان داریخیرام ها من.
- ...
- بیلیرم دا، اولسون-اولسون، اؤزوم سنی قاچیرداجاغام.
- ...
- کیم دئییر اولماز؟
- ...
- من قاچیردارام دا، هم سن بیر آز دا دؤز.
- ...
- سحر، اه باغیشلا، سحریم، سنی چوخ سئویرم، بیلیرم، بیلیرسن هااا، اما دئدیم، لاپ آرخایین اولاسان.
- ...
- یاخشی گئت، توتماییم، سئویندیم سسینی ائشیتدییمه.
دستیی یئرینه قویوب ساغ الی ایله ایکی قپیی تلفنون اوستوندن گؤتوروب، ائولرینه ساری یولا دوشدو.
محلهده اویون اوینایان اوشاقلار آرازی گؤردوکده، «قاچین، دلی آراز گلدی»، - دئیه داغیلیشدیلار...
azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab unk azb_Arab unk prs_Arab unk azb_Arab unk azb_Arab unk azb_Arab unk azb_Arab unk azb_Arab unk azb_Arab unk azb_Arab azb_Arab azb_Arab